Wag in voertuig doodgeskiet | Maroela Media
'n 33-jarige veiligheidsbeampte is Woensdagaand in Centurion doodgeskiet terwyl hy gewag het vir sy kollega om by hom oor te neem.
Kapt. Augustinah Selepe, polisiewoordvoerder, het Donderdag aan Maroela Media gesê die voorval het omstreeks 18:00 in Jakalasistraat langs die Eskom-gebou in Olievenhoutbosch-uitbreiding 26 plaasgevind.
"Die beampte, werksaam vir TRSS-veiligheidsdienste, het in sy voertuig gesit en wag vir sy kollega. Twee onbekende mans het hom met 'n haelgeweer genader en hom in die voertuig doodgeskiet," het Selepe gesê.
Die aanvallers het die beampte se vuurwapen, 'n Norinco 9 mm-pistool met die reeksnommer 48112844, gevat en te voet van die toneel gevlug.
Paramedici van Netcare 911 het die beampte op die toneel dood verklaar.
Volgens Nick Dollman, woordvoerder van Netcare 911, is die man verskeie kere geskiet.
Die Olievenhoutbosch-polisie ondersoek 'n saak van moord. Niemand is nog in verband met die voorval in hegtenis geneem nie.